Poytaxtda 200 mln so`mga giyohvand modda sotishni reja qilgan shaxs Bekobodda ushlandi

23 fevral kuni Bekobod tumani IIB Jinoyat qidiruv bo`limi xodimlari tomonidan tezkor tadbir  o`tkazildi. Bu haqda  Toshkent viloyati IIBB Axborot xizmati xabar bermoqda. 
Tadbir davomida Toshkent shaharda yashovchi 1977 yilda tug`ilgan (ilgari O`zbekiston Respublikasi JKning 276-moddasi bilan aybli deb topilgan) Abdurashid T. Bekobod tumani Istiqbol MFY hududida to`xtatilib, xolislar ishtirokida ko`zdan kechiriladi.
Fuqaroni ko`zdan kechirish davomida qo`lida bo`lgan sumkasida skotch bilan o`ralgan holda to`q yashil rangli, (ekspertiza xulosasiga ko`ra) vazni 1 kg teng «gashish» giyohvandlik vositasi borligi aniqlanib, hujjatlashtirilib olinadi.
O`tkazilgan suhbat davomida Abdurashid T. «gashish» giyohvandlik vositasini Tojikiston Respublikasidan chegara aylanma yo`llar orqali yashirin tarzda olib o`tilganligini va uni Toshkent shahriga 200 million so`mga sotish maqsadida olib ketayotganini ma`lum qilgan.
Holat yuzasidan ushlangan shaxsga nisbatan Bekobod tumani Ichki ishlar bo`limi huzuridagi Tergov bo`limi tomonidan O`zbekiston Respublikasi JKning 273-moddasi 5-qismi  bilan jinoyat ishi qo`zg`atilgan.
Hozirda ichki ishlar bo`limi xodimlari tomonidan ushbu giyohvandlik vositasining manbasini aniqlash maqsadida tezkor surishtiruv ishlari olib borilmoqda.